Sluipmoord lui 'nuwe era van tegnologiese terreur in' | Netwerk24
KYK: Olimpiër tree in bres vir breier wat haar klap, rondruk
'Dit lyk of hy my nie hard genoeg geklap het nie.'
G'n verhoging? Dis oor jou baas nog onrus vrees
Byna 'n derde van ondernemings wat goeie verhogings wou toestaan, besin nou weer daaroor.
Branderplanke raak min oor hawe-krisis
Dit raak moeilik vir klein ondernemings en entrepreneurs om met hul daaglikse bedrywighede voort te gaan omdat produkte en materiale op hawens vasgekeer is.
Ryp in Brasilië jaag prys van koffie, suiker op
Koffiedrinkers oor die wêreld heen gaan waarskynlik die prys betaal nadat vernietigende ryp Brasilië se landboustreke getref het.
Stille Uur: Ondersoek lewe, dien God om regte redes
Gered van Plêstiekengels
'Ek is van 'n dialek beroof." Dit is op Sixth Tone, 'n webblad wat uitsoekartikels uit die Chinese media in Engels vertaal, die opskrif van 'n meningstuk deur die taalkundige Zhang Yashu.
Gesprekvoering oor pragsketse
Die afgelope paar weke het Alan Groble gereeld van sy indrukwekkende sketse van huise en ander herkenbare bakens in die twee historiese woonbuurte Richmond Hill en Sentraal op die sosiale blad Facebook gepubliseer.
Hiermee die Oos-Kaapse kunsdagboek.
Sluipmoord lui 'nuwe era van tegnologiese terreur in'
Deur Hendrik Hancke 13 Desember 2020 00:29
Dit ís moontlik om 'n masjiengeweer aan 'n rekenaar te koppel, dit met gesigherkenning-sagteware te koppel en dan 'n moord te pleeg sonder dat 'n hand mik óf die sneller trek.
Die voertuig waarin Mohsen Fachrizadeh in 'n sluipmoordaanval gesterf het.
Maar as dít is hoe die sluipmoord op die Iranse kernwetenskaplike Mohsen Fachrizadeh op 27 November gepleeg is, was dit 'n wêreld-eerste.
Fachrizadeh, hoof van navorsing en innovering van die Iranse ministerie van verdediging, is verlede maand langs sy vrou doodgeskiet terwyl hulle in sy motor deur die dorpie Absard gery het.
Tasnim, 'n Iranse nuusagentskap, het ná die moord berig die masjiengeweer was agterop 'n bakkie gemonteer, aan 'n rekenaar gekoppel en toe gelaat om die skietwerk te doen sodra die sagteware Fachrizadeh se gesig herken. Nuusmedia wêreldwyd het oor die aanspraak berig, maar tot nou kon die storie deur geen bron buite Iran bevestig word nie.
Pieter Geldenhuys, die direkteur van die Instituut vir Tegnologie, Strategie en Innovering aan die Noordwes-Universiteit se sakeskool, sê met vandag se tegnologie is so 'n sluipmoord beslis moontlik.
"As die berigte waar is, was hierdie voorval, sover my kennis strek, die eerste geval waar 'n wapen op 'n individu geteiken was en die wapen outonoom die besluit geneem het om die persoon dood te maak," sê Geldenhuys.
Hy sê Fachrizadeh se sluipmoord lui "dalk 'n nuwe era van tegnologiese terreur in".
"Om 'n outonome geweer te bou wat met gesigherkenning-sagteware werk, is vandag nie net moontlik nie, dit is ook relatief bekostigbaar. Jy hoef nie meer 'n nasiestaat te wees om dit te kan bekostig nie."
Volgens Geldenhuys kan 'n mens 'n Raspberry-programmeringsrekenaar, skaars groter as 'n pakkie sigarette, vir R2 000 koop en dit toerus met gesigherkenningsagteware met 'n akkuraatheid van 99,38%.
"Jy voer dan die rekenaar met 'n hoëresolusiefoto van die teiken en koppel dit aan die vuurwapen. Goeie gesigherkenningsprogramme gebruik tot 68 kenmerke van die teiken se gesig om hom te eien," sê Geldenhuys.
Wanneer sagteware die teiken herken, aktiveer dit die vuurwapen, maar dis hier waar dit ietwat ingewikkelder raak. Daar sal harde- en sagteware moet wees om die loop in die regte rigting te swaai. Nes gesigherkenning is outonome wapens nie ongekend nie.
"Die Cruise-missiel het kleiner outonome missiele wat op sy roete losmaak van die moeder-missiel en vanself radar-installasies en gevegsvoertuie kan teiken, maar dit is nooit teen individue gebruik nie.
"Krygkor het destyds 'n 'slim' landmyn gemaak wat via radar en vibrasies kon onderskei tussen gevegsvoertuie van die vyand en burgerlikes," sê Geldenhuys.